Pilotsērija (Pazudušie)

***Pilot*** () ir divdaļīga ASV seriāla "Pazudušie" pilotsērija. Pirmo daļu rādīja 2004. gada 22. septembrī, bet otro — 29. septembrī. Abas sērijas rādīja vienu pēc otras 2. oktobrī. Sēriju režisors ir Dž. Dž. Eibramss, scenāristi ir Dž. Dž. Eibramss, Deimons Lindelofs un Džefrijs Lībers. Džefrijs Lībers sarakstīja pamata sižetu, un pēc tam Eibramss ar Lindelofu viņa scenāriju pilnveidoja.

Pilotsērija, kas filmēta Oahu salā Havajās, kļuva par visdārgāko pilotsēriju kanāla vēsturē, kuras aptuvenais budžets bija no 10 līdz 14 miljoniem ASV dolāru.

Sērijā tiek stāstīts par *[[Oceanic Airlines]]* reisa 815 avāriju uz tropu salas. Parādītas arī triju varoņu (Džeka, Čārlija, Keitas) atmiņas pirms nokļūšanas uz salas.

## Sižets

### 1. daļa

#### Uz Salas
Džeks Šepards atgūst samaņu, guļot bambusu birzs vidū. Garām paskrien suns, un Džeks pieceļas un sekojot sunim iznāk pludmalē, kur atrodas *Oceanic Airlines* lidmašīnas centrālās daļas atlūzas. Džeks palīdz vairākiem ievainotiem pasažieriem, tostarp grūtniecei Klērai, kad viens no pasažieriem — rakstnieks Gērijs Troups — tiek iesūkts lidmašīnas joprojām strādājošā turbīnā, un tā eksplodē, pieberot pludmali ar sīkām atlūzām. Kad situācija nedaudz nomierinās, Džeks atrod klusu vietu un mēģina aizšūt brūci uz muguras. Keita ejot garām, apstājas un palīdz viņam to izdarīt, iepazīstoties ar Džeku.

Iestājas nakts. Saīds Džara iekur ugunskuru un lūdz Čārlijam Peisam to uzturēt. Hugo Reijess atnes izdzīvojušajiem pārtiku no lidmašīnas. Džeks apskata ievainoto pasažieri Edvardu Marsu, kuram ir galvas brūce un vaļēja vēdera brūce no metāla gabala. Keita stāsta, ka šis pasažieris sēdēja kopā ar viņu. Pēkšņi izdzīvojušie dzird rēcienu tālumā un ierauga kaut ko, kas lauž kokus.

No rīta Saīds, Šenona, Būns, Čārlijs, Hugo, Volts un Maikls apspriež, ko darīt ar mirušo ķermeņiem, bet Šenona uzskata, ka viņus drīz izglābs un glābēji parūpēsies par līķiem. Pie viņiem pienāk Džeks un saka, ka dosies džungļos meklēt lidmašīnas priekšējo daļu, kur varētu atrasties raidītājs-uztvērējs. Čārlijs un Keita pievienojas viņam. Sākas lietusgāze, un izdzīvojušie pludmalē atkal ierauga kaut ko, kas tālumā lauž kokus. Trijotne atrod lidmašīnas priekšējo daļu, kas ieķērusies kokā slīpā leņķī. Pirmajā klasē viņi neatrod nevienu izdzīvojušo, un, atverot kabīni, no turienes izkrīt otrā pilota ķermenis. Viņi iekāpj kabīnē, kad kapteinis Sets Noriss pēkšņi pamostas. Džeks viņam diagnosticē smadzeņu satricinājumu, bet Sets jautā par izdzīvojušajiem un paskaidro, ka turbulence novirzījusi lidmašīnu no kursa par 1000 jūdzēm, tāpēc glābēji viņus meklē nepareizajā vietā. Sets atdod viņiem raidītāju-uztvērēju, bet pēkšņi kaut kas sāk kratīt kabīni. Sets paskatās cauri saplīsušajam vējstiklam, un pēkšņi kaut kas viņu izvelk no kabīnes, pēc kā priekšējā daļa noslīd un nokrīt uz zemes. Trijotne izskrien no kabīnes un sadalās, slēpjoties džungļos no nezināma briesmoņa. Vēlāk, kad lietusgāze mitējas, Keita atrod Čārliju un dodas meklēt Džeku. Pēkšņi peļķē viņa atrod pilota krūšu nozīmi, un tad no krūmiem iznāk Džeks. Paskatoties augšup, viņi ierauga Seta asiņaino līķi, kas guļ koka zaros.

#### Džeka atmiņas
Džeks skatās pa lidmašīnas logu. Garām paiet stjuarte Sindija Čāndlere un pēc īsas sarunas iedod Džekam divas pudelītes degvīna. Džeks nolemj piecelties, kad garām paskrien Čārlijs un viņu pagrūž. Roza Nedlere, kuras vīrs devies uz tualeti lidmašīnas aizmugurē, par to pasaka komentāru, pēc kura starp viņu un Džeku sākas īsa saruna. Sarunu pārtrauc turbulence un kapteiņa lūgums apsēsties un piesprādzēt drošības jostas. Turbulence pastiprinās, un no augšas izkrīt skābekļa maskas.

### 2. daļa

#### Uz salas
Džeks, Čārlijs un Keita dodas atpakaļ uz pludmali. Šenona sauļojas pludmalē, joprojām cerot uz glābēju ierašanos. Džins un Sun pagaidām turas pa gabalu no izdzīvojušajiem, dodot priekšroku izdzīvot vienatnē. Volts, meklējot savu suni, atrod rokudzelžus un parāda tos savam tēvam. Kad tas kļūst zināms pārējiem, un starp Saīdu un Sojeru izceļas kautiņš, jo Sojers uzskata, ka Saīds ir ieslodzītais un vaininieks lidmašīnas avārijā. Džeks pārtrauc kautiņu un iedod raidītāju Saīdam, lai viņš to salabotu, bet neviens no trijotnes nerunā par briesmoni un pilotu. Saīds salabo raidītāju, taču signāla nav, tāpēc viņš nolemj uzkāpt augstumā, lai varētu to uztvert. Edvardam kļūst sliktāk, un Keita nolemj doties kopā ar Saīdu, lai uztvertu signālu. Čārlijs aiziet un iedzer heroīna devu. Saīds, Šenona, Būns, Keita un Čārlijs sapulcējas, lai uztvertu signālu, vēlāk viņiem pievienojas Sojers. Džeks, meklējot zāles un instrumentus čemodānos, pastāsta Maiklam, ka vakar redzējis viņa dēla suni. Loks māca Voltam spēlēt nardi.

Kad grupa ieiet augstajā zālē, viņus sāk vajāt kāds dzīvnieks. Visi sāk bēgt, bet Sojers pēkšņi izvelk pistoli un nogalina dzīvnieku — tas izrādās polārlācis. Visi brīnās: ko polārlācis dara tropos? Tajā pašā laikā Džeks nolemj izvilkt metāla gabalu no Edvarda vēdera, ko viņam izdodas izdarīt ar Hugo palīdzību. Keita jautā Sojeram, kur viņš dabūjis pistoli. Viņš atbild, ka paņēmis to no mirušā maršala, uz ko Saīds apsūdz Sojeru par to, ka viņš ir ieslodzītais, kuru maršals pavadījis. Sojers visu noliedz, bet Keita paņem pistoli un izlādē to. Edvards atgriežas pie samaņas un satver Džeku aiz krekla, jautājot par kādas meitenes atrašanās vietu. Grupa uzkāpj kalnā, un Saīds ieslēdz raidītāju, kas uztver dīvainu signālu franču valodā. Ar Šenonas palīdzību signāls tiek tulkots, un izrādās, ka tas ir lūgums pēc palīdzības. Pēc signāla raidītājs ziņo par to, cik reizes šis ziņojums ir atkārtots, un Saīds saka, ka signāls no salas tiek raidīts jau 16 gadus.

#### Čārlija atmiņas
Čārlijs sēž savā vietā lidmašīnā un izjūt abstinences simptomus. Stjuarte Sindija jautā Čārlijam, vai ar viņu viss ir kārtībā. Viņš saka jā, bet, redzot, ka Sindija kaut ko saka pārējām stjuartēm, Čārlijs pieceļas no savas vietas un skrien uz tualeti. Pa ceļam viņš pagrūž Džeku, kurš ir piecēlies no savas vietas. Čārlijs ieslēdzas tualetē un iedzer heroīnu, kamēr trīs stjuartes sāk klauvēt pie durvīm. Pēkšņi sākas turbulence, un Čārliju met pie griestiem, pēc tam viņš iznāk no tualetes un apsēžas tuvākajā brīvajā vietā, uzliekot skābekļa masku.

#### Keitas atmiņas
Stjuarte Mišela jautā Keitai, vai viņa vēlētos kaut ko ēst vai dzert, no kā viņa atsakās. Edvards Marss, kurš sēž viņai blakus, pasūta kafiju. Izrādās, ka viņš ir maršals, bet Keita —  ieslodzītā, kuru viņš pavada no Sidnejas uz Losandželosu. Keita vēlas kaut ko palūgt maršalam, bet sākas spēcīga turbulence. Divi pasažieri tiek uzmesti līdz griestiem, un no bagāžas plaukta izkrīt diplomāta čemodāns, trāpot Marsam pa galvu un izslēdzot viņu bezsamaņā. Izkrīt skābekļa maskas, un Keita, atbrīvojoties no rokudzelžiem ar atslēgu, uzliek masku maršalam un pēc tam sev. Atskan metālisks troksnis, pēc kura lidmašīnas aizmugure atraujas no centrālās daļas, vairāki pasažieri izlido caur radušos caurumu.

## Lomās

### Galvenie varoņi

* Metjū Fokss — Džeks Šepards
* Evandželīna Lilī — Keita Ostena
* Horhe Garsija — Hugo "Hērlijs" Rejess
* Džošs Holovejs — Džeimss "Sojers" Fords
* Navīns Endrūss — Saīds Džara
* Daniels Dejs Kims — Džins Kvons
* Jundžina Kima — Sun Kvona

* Terijs O'Kvīns — Džons Loks
* Herolds Perino — Maikls Dosons
* Malkolms Deivids Kellijs — Volts Dosons
* Megija Greisa — Šenona Rezerforda
* Īens Somerholders — Būns Karlails
* Dominiks Monahans — Čārlijs Peiss

### Otrā plāna varoņi

* Emīlija de Ravina — Klēra Litltone
* Fredriks Lene — maršals Edvards Marss 
* Laverna S. Koldvela — Roza Nedlere
* Kimberlija Džozefa — stjuarte Sindija Čāndlere
* Gregs Grunbergs — lidmašīnas kapteinis Sets Noriss
* Kristians Boumens — Stīvs Dženkinss
* Dastins Vačmens — Skots Džeksons
* Mišela Artura — stjuarte Mišela

* Medisona — suns Vinsents
* Frenks Toress — Gērijs Troups
* Džims Mocarela — Džeroms
* Šons Duglass Hobans — Dags
* Kriss Kandela — Kreigs
* Mārdžorija Marjane — Beta
* Braiens Sato — Ričards

## Filmēšana
Filmēšana sākās 2004. gada 11. martā Losandželosā, kur filmēti momenti no lidmašīnas iekšpuses. Vēlāk filmēšana turpinājās Oahu salā, kas seriālā kalpo kā noslēpumainā sala. *Oceanic Airlines* lidmašīnas atlūzas izgatavotas no *[[Lockheed L-1011]]* lidmašīnas, ko agrāk bija izmantojusi aviokompānija *[[Delta Air Lines]]*. Lietotu lidmašīnu iegādes dēļ un tāpēc, ka filmēšanas vieta atradās tālu no lielākajām pilsētām, pilotsērijas budžets ievērojami sadārdzinājās.

## Atsauces

## Ārējās saites